ועדת הכספים, כנסת 18, פרוטוקול מספר 886, 2011-11-14 10:10

ציון פיניאן: אני מתכבד לפתוח את ישיבת ועדת הכספים.

ציון פיניאן: על סדר היום שוק המט"ח כשוק הימורים בחברות ה"פורקס", הצעתה של חברת הכנסת עינת וילף.

עינת וילף: תודה רבה.

עינת וילף: העליתי את הנושא היום כיוון שאני חושבת שמדובר בנושא שבו צריך לראות איך אנחנו מייצגים את הציבור ומה שנקרא את המשקיע הקטן.

עינת וילף: אני רוצה לומר כמה מלים קודם כל לגבי שוק מטבע החוץ ולמה דיברתי על הצורך לבחון את האפשרות ואיך להתייחס בחקיקה או בתקנות להיבטים מסוימים של התחום הזה שהם בעצם דומים מאוד לתחום ההימורים קודם כל, צריך לומר כמה דברים על השוק הזה.

עינת וילף: השוק הזה מתאפיין בכך שהוא בהחלט נחשב, אם לא השוק המשוכלל ביותר בעולם, הרי שהוא אחד הקשים ביותר לחיזוי, שוק שההשקעות בו – גם הספקולציות בו – נעשות לטווח ארוך.

עינת וילף: השחקנים העיקריים בו הם ענקים פיננסיים והם נוטים להשקיע מחלקות ענקיות של מומחים במקרו כלכלה, בגיאו-פוליטיקה, וגם הרווחים שיש לטובים ביותר שבהם, אלה שברירי אחוז שהרווח בעצם נוצר מכך שהם עושים מחזורים של מיליארדי דולרים.

עינת וילף: מסחר במטבע חוץ, בניגוד למשל להשקעה במניות או באגרות חוב, הוא משחק סכום אפס.

עינת וילף: כלומר, אם אחד מפסיד, השני מרוויח ולהפך, בעוד שבאגרות חוב ובמניות יש בכל זאת פעילות כלכלית מתחת שהיא לאורך זמן מביאה רווחים ודיבידנדים שהתוחלת שלהם גבוהה מאפס.

עינת וילף: לכן מדובר כאן במהות בשוק שהוא ספקולטיבי.

עינת וילף: לכן יש כאן הפרדה בין שוק שהוא ספקולטיבי במהותו לשוק שיש בו השקעות.

עינת וילף: חשוב להדגיש ושזה יהיה ברור שלאדם פרטי אין שום סיכוי להתחרות בגופים המקצועיים בתחום הזה, לזהות עיוותים בשערי המטבע שהמומחים הבין לאומיים בתחום הזה לא ניצלו.

עינת וילף: כשאנחנו מסתכלים על הימורים בלבד, לרוב המדינות בעולם יש סוג של הגבלה על הנושא ומכירים את החולשה האנושית בתחום הזה.

עינת וילף: מה שקורה עם הנושא של מסחר במטבע חוץ זה שבגלל שיש בהקשרים מסוימים חברות שצריכות לגדר את ההשקעות שלהן, כיוון שיש צורך באופציות עתידיות בתחומים האלה למטרות לגיטימיות לחלוטין, לא מגבילים את התחום הזה בגדול ורק מתייחסים להיבטים רגולטורים.

עינת וילף: מה שקורה בפועל זה שהפער הזה, העובדה שיש היבטים של הפעילות הזאת שהם היבטים לגיטימיים וחשובים לפעילות הכלכלית, מנוצל בעצם על ידי חברות שקמו במיוחד לנצל את ההיבט הזה, על ידי חברות פורקס כאשר בפועל מה שהן עושות, הן מוכרות שירותי הימורים במסווה של שירותי השקעות.

עינת וילף: הן מאפשרות לכל אדם, ללא קשר למומחיותו, תוך כדי זה שהן נותנות סוג של הכשרות, שכאילו נותנות לאנשים את התחושה שהם מבינים משהו בנושא הזה, מאפשרות להם להמר על שערי מטבע עתידיים, עושות את זה תוך שימוש במינוף גבוה מאוד ואז, כתוצאה מזה, ההפסדים של האנשים דרמטיים והן בעצם מרוויחות על פערים בשערי קנייה ועל עמלות.

עינת וילף: כיוון שבסופו של דבר לאורך זמן למשקיעים הפרטיים אין את היכולת לחזות את שערי המטבע, לאורך זמן התוחלת של כל הפעילות הזאת על פני כל המשקיעים היא שלילית.

עינת וילף: התוחלת של השקעה בתחום הזה היא בעיקרון אפס, ודאי למשקיע הקטן, אבל מרגע שיש עמלות רבות, התוחלת היא שלילית ואז יש לנו הרבה מאוד מקרים של הפסדים של עשרות אלפי שקלים.

עינת וילף: אנשים נורמטיביים בדרך כלל יודעים להיזהר מהימורים או לפחות כשהם הולכים להמר, הם יודעים למה אם נכנסים, רואים בזה אלמנט של בידור, יודעים שהם יכולים להפסיד את כספם.

עינת וילף: בתחום הזה, כיוון שנדמה להם שמדובר בהשקעה לגיטימית, אנשים שבאופן טבעי לא היו נכנסים לתחום הזה של הימורים, בעצם מוצאים את עצמם נכנסים לסיפור הזה של הספקולציה במטבע חוץ.

עינת וילף: אחת הסיבות שאנשים נורמטיביים נכנסים לזה היא שהחברות בעצם מפעילות אמצעי שיווק מאוד אגרסיביים לגיוס לקוחות - פרסומים באתרים רחבים שמבטיחים רווחים גבוהים, הכנסה נוספת בלא מאמץ, מציגים באופן סלקטיבי ואנקדוטאלי לקוחות שבמקרה כחלק מההימור הרוויחו כסף, קורסים חינם שמשלים לקוחות שיש להם באמת דרך לחזות שערי מטבע, בונוסים ללקוחות שמביאים חברים וכדומה בנושא הזה.

עינת וילף: בישראל אין פיקוח על פעילות הפורקס ולכן היא הפכה לאחד השווקים הגדולים בעולם בתחום הזה.

עינת וילף: יש כאן רווחים של מאות מיליוני דולרים שהם כולם רווחים על חשבון אנשים פרטיים וזה לא מייצר ערך כלכלי.

עינת וילף: כלומר, אין כאן פעילות שבאמת בונה ערך כלכלי בכלכלה הישראלית.

עינת וילף: לכן צריך למצוא את הדרכים החכמות כדי להפסיק את הפעילות הזאת.

עינת וילף: אני רוצה להתייחס לעוד כמה היבטים ולעוד כמה אינדיקאטורים כי שתהיה טענה שמדובר בפעילות לגיטימית, לא ספקולטיבית ולא הימורים.

עינת וילף: כמה אינדיקאטורים נותנים לנו שכן מדובר בפעילות שהיא הימורים.

עינת וילף: האחד, בפועל הרוב המכריע של החברות בתחום לא באמת מציעות שירותים פיננסיים רגילים כמו המרת מט"ח או רכישת ניירות ערך אלא רק ספקולציות, סכום אפס לטווחים קצרים שזה תחום מאוד רווחי להם ומפסיק ללקוח.

עינת וילף: הלקוחות הם בעצם לקוחות פרטיים, לא חברות, לא קרנות, ג'ורג' סורוס לא בא לבקש מהן שירותים.

עינת וילף: אם הם כל כך טובים, כל כך זולים, כל כך יעילים, למה הלקוחות שלהם לא חברות ההשקעה הגדולות?

עינת וילף: אם אתה מסתכל על הפרסומים של חברות הפורקס, אלה פרסומים מאוד שונים מאלה של בנקים, של חברות בורסה, של קרנות נאמנות.

עינת וילף: יש כאן סיפורים של אנשים מן הישוב שמרוויחים עוד אלפי שקלים למשכורותיהם.

עינת וילף: כלומר, מדברים על רווח.

עינת וילף: קרן נאמנות, אפיק השקעה לגיטימי, לא מפרסם את זה שתרוויח אלא הוא מפרסם שהעמלה נמוכה, שאפשר לבטוח בו, שהוא גורם אחראי אבל הוא לא מפרסם רווח או הכנסה נוספת.

עינת וילף: בממוצע הלקוחות של החברות האלה בעצם מפסידים בניגוד ללקוחות פיננסיים שלפחות לאורך זמן בממוצע מרוויחים.

עינת וילף: יש מודלים של גיוס לקוחות, של בונוסים על הפקדות ועמלות, בין אם זה מתנות, הכפלת ההפקדה, שזה בעצם מודל קלאסי של עולם ההימורים.

עינת וילף: יש גם תשלום בכרטיס אשראי.

עינת וילף: לכן אני מבקשת לקיים את הדיון הזה, כדי שנוכל לבדוק כיווני חקיקה בתחום בגלל שזה תחום לא פשוט.

עינת וילף: ברור שאנחנו רוצים להגן על שירותים פיננסיים שנועדו לחברות מייצאות ומייבאות, לגדר את החשיפה שלהן במטבע חוץ.

עינת וילף: המטרה היא כמובן לא לפגוע בדברים האלה ובוודאי שלא בפעילות אחרת שקשורה לזה.

עינת וילף: לכן סוג הדברים שאני מבקשת לבחון זה למשל שאסור יהיה לפרסם את המוצרים הפיננסיים באופן שמדגיש שיש מקום להרוויח, שיהיה איסור על שימוש בעדויות אנקדוטאליות ושלא יהיה שום מנגנון שמעודד אנשים לקחת סיכונים, לא מינוף ולא הבטחות לרווח.

עינת וילף: אם יש פרסום, צריך לחייב להבהיר את התוחלת לאורך זמן.

עינת וילף: בממוצע לקוחותינו מפסידים איקס אחוז מכספם בתוך חודש וכמעט את כל כספם תוך שנה.

עינת וילף: איסור מוחלט על מתן בונוסים ועמלות שיווק על השימוש בכלים האלה.

עינת וילף: בסופו של דבר צריך לראות שמדובר כאן

עינת וילף: בשימוש לרעה במכשיר לגיטימי בהקשר מצומצם, לא מייצר ערך כלכלי, הוא במהותו זהה לפעילות הימורים, הוא מסוכן יותר מהימורים כי הוא גורם לאנשים נורמטיביים למעשה להתנהג באופן שהם לא היו מתנהגים ולהגיע להפסדים אדירים.

עינת וילף: לכן אני מבקשת דרך הדיון היום להתחיל לבדוק תקנות וחקיקה שיאפשרו להגביל את התחום הזה רק לתחום שבו זה רלוונטי ומסייע לפעילות כלכלית לגיטימית ויצרנית.

עינת וילף: תודה.

ציון פיניאן: תודה רבה.

ציון פיניאן: תשובה.

דניאל אילון: חברת הכנסת וילף מעלה כאן שורה של סוגיות כבדות משקל שהרשות התחבטה בהן מספר שנים במשך השנים האחרונות.

דניאל אילון: בסופו של דבר הרשות הניחה את תיקון מספר 42 לחוק ניירות ערך, תיקון שאושר ביוני 2010, אשר קבע את הבסיס להסדרתן של זירות המסחר הפעילות בישראל.

דניאל אילון: התיקון הזה עדיין לא נכנס לתוקף.

דניאל אילון: הוא תלוי בכניסתן לתוקף של תקנות שמסדירות 11 עניינים שונים שההסמכה עליהן קבועה בחוק כאשר עשר מהן כבר הונחו על שולחן הוועדה לפני חודשים ארוכים, התקיים דיון ראשון בתקנות - עוד לפני שהתמנית לכנסת – ובסופו של דיון הוכרע שכיוון שרכיב מאוד חשוב בהסדרה, שהוא הרכיב היציבותי, הרכיב של דרישות ההון עצמי, עדיין לא הושלם - והמחלקות המקצועיות אצלנו עובדות על זה שעות ארוכות על מנת לייצר מודל – רצוי להביא את כל החבילה כולה ביחד.

דניאל אילון: לכן אני חושבת שאנחנו יכולים כמעט להתחייב שעד סוף השנה הנוכחית, כלומר, עד תחילת ינואר, נוכל להניח בפני שר האוצר תקנות רחבות יריעה שמסדירות – ותכף אני אסביר בקצרה – היבטים רבים מההיבטים שמטרידים אותך ואני מקווה שתמצאי אותם כנותנים מזור.

דניאל אילון: לפני שנגיע לתקנות גופן כיוון שזה לא נושא הדיון, אנחנו לא מביאים כרגע לאישור את התקנות, בכל זאת רציתי להתעכב לרגע על היחס בין הפעילות הזאת לפעילות הימורים.

דניאל אילון: אני לא יודעת אם כולכם יודעים אבל דיוניה של מליאת הרשות הם שקופים לציבור ואפשר לפתוח את אתר האינטרנט של הרשות ולראות את תמלול הפרוטוקולים.

דניאל אילון: אתם תוכלו להיווכח שחברי המליאה ברשות התחבטו קשות בשאלה האם מדובר בספקולציה שמגעת עד כדי הימור אסור ופשוט צריך ללכת לסעיף 224 לחוק העונשין ולהגיד שגם זה משחק אסור ככלל המשחקים או בדרך כזאת או אחרת ולאסור פעילות של זירות מסחר באופן מלא, בגלל הטרדה האמיתית שלו מכל מה שתיארת ואנחנו רואים עין בעין את הטרדה.

דניאל אילון: או שמא מדובר במוצר אחר ובגלל ייחודיותו של המוצר הזה צריך לעשות לו הסדרה אחרת.

דניאל אילון: כיוון שהבנו שאנחנו לא הראשונים בעולם להתחבט בשאלה, יצאנו ועשינו עבודה באמת מקפת של הדיונים הקיימים בעולם, מהמזרח הרחוק דרך אירופה, דרך ארצות הברית, מלאכה שעדיין אנחנו בשלבי השלמה שלה בהיבט היציבותי.

דניאל אילון: בסופו של דבר מה שגילו אצלנו אנשי המחלקה המקצועית זה שפרט לסין שקובעת שהדבר הזה אסור, כמו משחק אסור, בכל מדינות העולם האחרות אין איסור גורף על הפעילות אלא יש הכבדה רגולטורים ניכרת על העוסקים במלאכה, הכבדה שנוגעת לרכיבים רבים מאלה שמנית.

דניאל אילון: למשל, איסור הטעיה, שיקוף של הרווחים באופן שאינו מטעה, מגבלות מינוף ודברים כאלה ואחרים בכל התחומים.

דניאל אילון: אנחנו עומדים להניח בפניכם סט עב כרס של תקנות מסדירות שאנחנו לקראת סיום ההכנה שלו.

דניאל אילון: מה במהות מבדיל ביניהם לבין בכל זאת זירת הימורים.

דניאל אילון: אם מסתכלים על ההגדרה של משחק אסור בחוק העונשין, ואני מקריאה אותה בפניך, נאמר בה: משחק שבו עשוי אדם לזכות בכסף, בשווה כסף או בטובת הנאה לפי תוצאות המשחק והתוצאות תלויות בגורל יותר מאשר בהבנה וביכולת.

דניאל אילון: כאן עומד הטריקי, ההבדל.

דניאל אילון: את השתמשת הרבה במילה ספקולציה וספקולציה זה לא גמבלינג.

דניאל אילון: שתי המלים, אפילו באנגלית, ייחדו להן מילה נפרדת.

דניאל אילון: זה לא לחלוטין הימור במובן הזה שזה משחק שיכול שתזכה ויכול שלא תזכה, אתה בא לשם בעיקר לשם בידור ואין שום משהו שההבנה והתפיסה שלך יכולים להשפיע על האופן שבו תנהג.

עינת וילף: מנקודת המבט של המשקיע הפרטי, זה שווה ערך להימורים.

עינת וילף: כלומר, בגלל שהשוק הזה הוא כל כך משוכלל, בגלל שהרווחים בו הם שברירי אחוז והם רק לאלה שמשחקים במיליארדים ויש להם הבנה עמוקה של כל מה שקורה עם ממשלות בעולם, מנקודת מבטו של המשקיע הקטן, מדובר במשהו שבעצם הוא גורל.

עינת וילף: כלומר, אין לו יכולת באמת.

עינת וילף: אם בודקים את הרווחים של החברות האלה ומנטרים את התוחלת, התוחלת היא אפס למשקיע הקטן ולא ג'ורג' סורוס.

דניאל אילון: את מתארת מצב שאם מסתכלים על השוק הנוכחי, היכולת להרוויח היא רק שברירים, זה רק במתי מעט מקרים.

דניאל אילון: את מתארת מצב שהוא לדעתי אמיתי.

דניאל אילון: אני חושבת שגם החברים שיושבים כאן יסכימו.

דניאל אילון: הם מנידים את הראש בשלילה, אבל הם יכולים לתקן ולומר אם הם יעשו את זה עבור עצמם.

דניאל אילון: מי שמסתכל על הפרוטוקולים של הוועדה הזאת מחודש מאי, הם עצמם אמרו שזה תיאור המצב.

דניאל אילון: תיארת נכון.

דניאל אילון: אמרתי, אני חושבת שבינואר נוכל להניח על שולחנו של שר האוצר ומשרד המשפטים ואז נאיץ בהם כדי שזה יבוא בחודשים הקרובים לכאן.

זבולון אורלב: יש הבדל גדול בין ספקולציה להימור.

זבולון אורלב: בספקולציה אדם עושה ספקולציה מתוך מחשבה שהוא יודע איך להגיע לתוצאה שהוא רוצה להגיע אליה.

עינת וילף: גם הרבה מהמרים חושבים כך.

זבולון אורלב: לא.

זבולון אורלב: הימור בהגדרה, אתה נכנס להימור ואתה לא יודע ואין לך שום ידיעה מה תהיה התוצאה.

עינת וילף: גם בשוק המט"ח למשקיע הפרטי אין שום דרך לדעת מה תהיה התוצאה.

זבולון אורלב: זה דבר סובייקטיבי.

עינת וילף: לא, אובייקטיבית התוחלת של המשקיע הפרטי במט"ח היא אפס.

עינת וילף: תיארת את המצב הנוכחי ואמרת שבמצב הנוכחי, הרי זה לא אחד-אפס, הרי את יכולה להגיד שכל שוק ההון נשען באופן עמוק מאוד על פעילות ספקולטיבית.

עינת וילף: כל עבודתם של עושי השוק, השקעה, יש הרבה מאוד נכסים סחירים בבורסה בישראל והם נגזרי מט"ח שהם מסוכנים במידה לא מועטה וחלק מהם יבואו לאישור כאן בהמשך.

עינת וילף: יום אחד גם הם יהפכו לפעילות שמפילה אנשים ואז נביא את זה לכאן.

דניאל אילון: נכון.

דניאל אילון: אנחנו מנסים לשים את האצבע איפה לשים את הדברים ולומר שזה לא בסדר.

עינת וילף: בדיוק.

דניאל אילון: אני חושבת שאת המשוואה שתיארת, שלהערכתי היא נכונה במצב הדברים הנוכחי, אפשר לפתור אותה לא רק בדרך של איסור.

דניאל אילון: לא כל כך מהר אומרים על פעילות שלמה שקיימת שהיא אסורה.

דניאל אילון: יש לנו משטר חוקתי ואנחנו לא יכולים להזדרז להגיע לשם.

דניאל אילון: לכן אנחנו אומרים שנעשה להם מגבלות כאלה שתמונת המצב, שאת אומרת שבעטיה זה כבר הופך להיות כמעט הימור, תשתנה.

דניאל אילון: למשל נגיד להם שהם צריכים לתת דוח של רווחים מפסידים ומרוויחים, נגיד שאסור שיהיה תיאור מטעה אלא להפך, הם צריכים להגיד בדרך שאנחנו נורה להם שיש כאן סיכונים, שזה לא מתאים לכל אחד וכולי.

זבולון אורלב: במקום הימור, זאת ספקולציה.

דניאל אילון: נכון.

דניאל אילון: התשובה היא שזה נכון.

ציון פיניאן: תודה.

ציון פיניאן: איגוד לשכות המסחר.

ציון פיניאן: אחרי דברי נציגת רשות ניירות ערך אפשר לקצר, כי היא אמרה גם את הסיכום שאני אמור לומר בסיכום הישיבה.

עינת וילף: שאלה בנושא הזה.

עינת וילף: יש מקומות, למשל בארצות הברית, שם השיווק הוא הגורם עליו אתה מטיל את רוב האיסורים ושם זה עזר מאוד לצמצם את השוק כך שלא יהיו בונוסים, לא יהיה גיוס, לא יהיו אכשרות כאלה, שלא יגידו לאנשים שזאת הכנסה נוספת, שלא ידברו על רווח וכולי.

דניאל אילון: כל הדברים שתיארת עכשיו נמצאים בתקנות.

דניאל אילון: תבדקי.

דניאל אילון: אם תמצאי שהחסרנו משהו, נבדוק.

טל זוהר: אני יושב ראש איגוד זירות המסחר בישראל בשוק ההון.

טל זוהר: אולי תופתעו אבל אני קודם כל מברך על הדיון הזה ואני חושב שהוא דיון חשוב.

טל זוהר: אני מסכים עם רוב מה שנאמר כאן על ידי נציגת הרשות לניירות ערך.

טל זוהר: הנקודות שחברת הכנסת וילף מעלה הן נקודות נכונות מאוד גם בנושא השיווק וגם איזה מיצג נותנים ללקוח.

טל זוהר: אין ספק שהשוק הזה, דרושה לו הסדרה אבל השאלה איזו הסדרה.

טל זוהר: גם כאן העולם חשב על זה כבר הרבה שנים לפנינו כי הוא נתקל באותה לפנינו הרבה שנים לפנינו.

טל זוהר: הוא מצא פתרונות.

טל זוהר: כמו כל שוק מורכב, השוק הזה הוא מורכב במיוחד בגלל שהוא בין לאומי ובגלל שבניגוד לשווקים אחרים שבחלקם נציגיהם יושבים סביב השולחן הזה, כמו למשל שוק המניות בישראל שהוא שוק סגור, השוק שלנו הוא שוק מאוד פתוח.

טל זוהר: לכן ההסדרה חייבת להיות מצוינת ומגינה על הלקוח מצד אחד.

טל זוהר: מצד שני היא חייבת להיות מידתית כדי שהלקוח ירצה להישאר בארץ ואני אסביר.

טל זוהר: אני אוסיף עוד נקודה אחת לנקודה שהעלתה הרשות.

טל זוהר: אנחנו יכולים לשבת, להציע הצעות וחברי הכנסת יחוקקו חוקים.

טל זוהר: בתחום שלנו שהוא תחום שהמעבר בו ממסחר בישראל למסחר שאינו בישראל כל כך פשוט, יש נקודה אחת חשובה שחסרה בחקיקה שלנו וזה כלי שידאג לכך שרק חברות שיש להן פיקוח בישראל יוכלו להציע את מרכולתן ללקוח הישראלי.

טל זוהר: אם זה לא יקרה, אנחנו יכולים לשבת ולחוקק חוקים מצוינים, אבל אם הלקוח לא יהיה מוכן לעמוד בתקנות האלה – ואין שום חוק בישראל שאוסר על הלקוח להשקיע מחוץ לישראל וגם לא יהיה – זה לא יקרה.

עינת וילף: אבל אתה יכול להקשות על הסליקה של חברות כאלה בארץ.

טל זוהר: בדיוק.

עינת וילף: אבל זה צריך להיות שווה לכולם.

עינת וילף: אם הפעילות היא על גבול הלא לגיטימי, אתה צריך להגביל אותו רק לתחומים שזה תורם ליצרנות בשוק, צריך שזה לא יהיה בארץ ושמי שבחוץ לארץ גם לא יוכל לפעול בארץ.

עינת וילף: אם מישהו בסוף עוקף את הסליקה ואת זה שאי אפשר יהיה לפרסם ולא להשתמש בכרטיס אשראי והולך לחוץ לארץ – כמו שמישהו נוסע לתורכיה להמר – את זה לא נעצור.

טל זוהר: אני מסכים אתך אלא שהיום בתקנות אין את כל מה שציינת.

טל זוהר: הדברים שלך נראים מובנים מאליהם, זה בדיוק מה שאנחנו מבקשים להוסיף ובשבועיים האחרונים אנחנו עובדים עם הרשות כאשר כמעט יום בשבוע עסקנו בנושא הזה יחד.

טל זוהר: הנקודות שלך נראות מובנות מאליהן, שיש איסור על הסליקה, אנחנו רוצים.

טל זוהר: זה שיש הגבלה לפרסום כך שלמשל רק חברות בעלות רישיון יוכלו לפרסם במדיה ישראלית, זה לא קיים.

עינת וילף: אני רוצה שאף אחד לא יוכל לפרסם.

עינת וילף: צריך לוודא שלא הישראלים ולא הזרים יוכלו לפרסם.

עינת וילף: נקודה.

עינת וילף: או שאם מפרסמים, כולם כפופים לאותם כללי פרסום לפיהם אסור להבטיח רווח וצריך לתאר את התוחלת האמיתית של ההשקעה בסיפור הזה, אין סיפורים אנקדוטאליים ואין אכשרות.

טל זוהר: מצוין.

טל זוהר: זה לא קיים בחוק.

טל זוהר: אני רוצה לתקן נתון אחד.

טל זוהר: אני מסכים עם כל מה שנאמר כאן על ידי הרשות ואנחנו עובדים ממש יד ביד בנושא הזה כי אנחנו רוצים שתהיה רגולציה וכמה שיותר מהר כי גם אנחנו סובלים מהתדמית הזאת שאת מעלה עכשיו.

טל זוהר: אנחנו רוצים שהשוק יהיה של חברות מכובדות כפי שהוא קיים בארצות הברית ובבריטניה, שם החברה שאני עומד בראשה פעילה ואין לה את התדמית הזאת בגלל שיש רגולציה טובה.

טל זוהר: דבר אחרון שרציתי להתייחס אליו זה לגבי המרוויחים-מפסידים.

טל זוהר: בגלל שהחברה שאני עומד בראשה, יש לה רגולציה בארצות הברית, היא מחויבת להגיש דוח מרוויחים-מפסידים וראי זה פלא, 26 אחוזים מהסוחרים אצלנו בחברה מרוויחים ורובם הם לקוחות פרטיים.

טל זוהר: אני יכול להגיד ש-26 אחוזים מרוויחים, זה אחוז יותר טוב מאשר בשוק המניות בישראל של סוחרים פרטיים, זה אחוז הרבה יותר קבוע מחוזים עתידיים.

עינת וילף: השאלה מה התוחלת הכוללת של הרווח וההפסד של כל השחקנים.

טל זוהר: כל השחקנים הפרטיים בשוק המניות בישראל מפסידים.

טל זוהר: בשוק המעו"ף בישראל.

עינת וילף: בשוק המעו"ף, ברור.

עינת וילף: אמרתי שאם היו קמות מחר בבוקר עוד חברות למסחר באופציות מעו"ף והיו מציעות לאנשים הלוואה, עושות להן אכשרות ונותנות בונוסים, גם היינו מביאים את זה לדיון כאן.

ציון פיניאן: יש עוד מישהו שרוצה להתייחס?

עינת וילף: שוב, את ה-26 אחוזים האלה, זה מספר שצריך לומר לאורך זמן, מה התוחלת הכוללת של כל המשקיעים כי יכול להיות ש-26 אחוזים הרוויחו אבל ה-74 האחוזים הנותרים הפסידו מספיק בשביל כל ה-26 אחוזים שהרוויחו.

עינת וילף: כלומר, התוחלת הכוללת של המסחר בתחום הזה למשקיעים פרטיים היא אפס.

ציון פיניאן: היות שכולם מסכימים עם דברי נציגת הרשות, אנחנו נמתין עד סוף השנה, אז תגענה התקנות אל שולחן הוועדה ונקיים דיון והצבעה בנושא.

ציון פיניאן: בד בבד אני מבקש שרשות ניירות ערך תעמוד בקשר עם חברת הכנסת עינת וילף לגבי הערותיה.

ציון פיניאן: זה חשוב מאוד כי אלה הערות במקום.

עינת וילף: אני אשמח אם אפשר לשלוח אלי את הטיוטות.

ציון פיניאן: את זה תסדירו אחר כך ביניכם.

ציון פיניאן: תודה רבה.

ציון פיניאן: אנחנו עוברים לסעיף הבא.